שיראל ברגר

שיראל ברגר (נולדה ב-1990) היא שפית ישראלית, בעלת מסעדת OPA וזוכת פרס שפית השנה של מגזין טיים אאוט לשנת 2019, ופרס The One to Watch של MENA's 50 Best Restaurants לשנת 2023.

ביוגרפיה 
ברגר נולדה בירושלים למשפחה יהודית משיחית. הוריה עלו לישראל מארצות הברית לפני ששיראל ושרונה, אחותה התאומה, נולדו. האם מליסה עבדה בימק"א והאב רוג'ר היה כתב של ה-BBC. לשיראל אחות נוספת בשם אליה.

למרות שהמשפחה ניהלה אורח חיים דתי שיראל למדה בבית ספר חילוני בבית הכרם. לאחר סיום לימודי התיכון עשתה את שירותה הצבאי בחיל החימוש.

קריירה מקצועית 
כבר בילדותה נחשפה לעולם הקולינריה כשהייתה מבלה את חופשות הקיץ בקליפורניה אצל סבתה וסבה, שהיה הבעלים של מסעדת המבורגרים.

לאחר שהשתחררה מהצבא רצתה לעבור לארצות הברית וללמוד בישול אולם סבה המליץ לה קודם לצבור ניסיון בעבודה במסעדות.

היא עבדה 9 חודשים במסעדת צ'אקרה בירושלים והתקבלה לבית הספר לקולינריה CIA  בניו יורק אחרי שלושה ניסיונות כושלים לצלוח את בחינות הכניסה.

במסגרת הלימודים התקבלה כמתלמדת למסעדת ABC Kitchen של השף ז'אן ז'ורז' וונגריכטן, משם עברה ל־Ristorante Morini של השף מייקל ווייט ועבדה שם שנה לפני ששבה לישראל והצטרפה למסעדת עלמה בתל אביב.

באותה תקופה החליטה להפוך לטבעונית והקימה את הקייטרינג הטבעוני The Art of Vegetables. בעקבות ההצלחה של שירות הקייטרינג הכירה את העיתונאית והבלוגרית הטבעונית אורי שביט ובשנת 2015 השיקו השתיים את מסעדת הפופ אפ הטבעונית "מיס קפלן" בשרונה מרקט בתל אביב. הפופ אפ היה אמור לפעול במשך 3 חודשים בלבד, אולם לאור ההצלחה שזכה לה החליטו השתיים להאריך את פעילותו, וסגרו אותו רק לאחר פיגוע הירי במתחם שרונה ב-2016.

ארבעה חודשים לאחר שנסגר "מיס קפלן" החלה ברגר לבשל מדי יום ראשון בבר "פרנץ' 57", ובשנת 2018 השיקה את מסעדת השף שלה OPA ("סבא" בגרמנית, כמחווה לסבה ולעצות שקיבלה ממנו).

שותפיה של ברגר במסעדה הם יעל גל (מבעלי הבר הגאה "שפגאט"), אחותה התאומה שרונה, אודי רקנאטי (יו"ר קבוצת רקנאטי שאשתו סטייסי טבעונית) ושני סטארטאפיסטים טבעונים.

ברגר אינה מגישה במסעדה מוצרים מהחי או תחליפי בשר, אולם בכל זאת מעדיפה שלא למתג אותה כ"טבעונית" אלא כ-Plant Based.

פרסים ותארים 
 בשנת 2016 התמודדה בתחרות השף הצעיר של סן פלגרינו באיטליה
 בגיל 27 נבחרה ברגר לרשימת Under 30 לשנת 2018 של מגזין פורבס ישראל
 בשנת 2018 נבחרה לרשימת "המבטיחים" של מגזין טיים אאוט ישראל
 בשנת 2019 זכתה בתואר שפית השנה של טיים אאוט ישראל והייתה האישה הראשונה לזכות בתואר
 בשנת 2019 השתתפה בפרויקט casa S. Pellegrino במסגרתו אירחו שפים סועדים בביתם לארוחה יוקרתית
 בשנת 2023 זכתה ברגר בפרס One To Watch בדירוג ה-Middle East & North Africa’s 50 Best Restaurants של חברת ויליאם ריד, המוכר יותר כרשימת המסעדות הנבחרות של סן פלגרינו, נותנת החסות של הפרס.

חיים אישיים 
בין דצמבר 2019 לאפריל 2020 ניהלה ברגר זוגיות מתוקשרת עם השחקנית אורנה בנאי.

באפריל 2023 פרסמה שהיא בזוגיות עם השחקנית ג'וי ריגר.

ברגר מזדהה כאל-הורית וסיפרה בראיונות כי היא מתייחסת לבחירתה כבחירה אקולוגית, ומחשיבה את המסעדה שלה והטבחים שלה לילדיה.

הערות שוליים 

שפיות ישראליות
שפים ישראלים
שפים להט"בים ישראלים
טבעוניות ישראליות
טבעונים ישראלים
להט"ביות ישראליות
להט"בים ישראלים
אל-הוריות ישראליות
אל-הוריים ישראלים
ישראליות שנולדו ב-1990
ישראלים שנולדו ב-1990